शाहीलाई तानसेन–रानीमहल दौड
तानसेन–रानीमहल १३ किलोमिटर खुला दौडको उपाधि नेपाली सेनाको महिन्द्रदल गण तानसेनका दिनेशबहादुर शाहीले जितेका छन् । पाल्पाको रानीमहलमा आयोजित राष्ट्रिय बिच भलिबल प्रतियोगिताको समापनका अवसरमा सञ्जय मेमोरियल फाउन्डेसनको सहयोग र जिल्ला भलिबल संघ पाल्पाको समन्वयमा भएको दौडको उपाधि शाहीले जितेका हुन् ।
पाल्पा — तानसेन–रानीमहल १३ किलोमिटर खुला दौडको उपाधि नेपाली सेनाको महिन्द्रदल गण तानसेनका दिनेशबहादुर शाहीले जितेका छन् । पाल्पाको रानीमहलमा आयोजित राष्ट्रिय बिच भलिबल प्रतियोगिताको समापनका अवसरमा सञ्जय मेमोरियल फाउन्डेसनको सहयोग र जिल्ला भलिबल संघ पाल्पाको समन्वयमा भएको दौडको उपाधि शाहीले जितेका हुन् ।उनले निर्धारित दूरी ४६ मिनेट १५ सेकेन्डमा पूरा गरेका थिए । दौडमा पहिलो भएसँगै १० हजार रुपैयाँ पुरस्कार पाएका छन् । तानसेन बजार क्षेत्रको कैलाशनगर (बतासे) बाट सुरु भएको खुला दौड पर्यटकीयस्थल रानीमहल परिसरमा आएर समापन भएको थियो । दौडको उद्घाटन लुम्बिनी प्रदेशसभा सदस्य वीरबहादुर राना र नायक धीरेन शाक्यले गरेका थिए । दौडको दोस्रो स्थान कर्ण पुनले हात पार्दै ७ हजार रुपैयाँ पुरस्कार जिते । उनले निर्धारित दूरी ४६ दशमलव २० सेकेन्डमा पार गरेका हुन् । तेस्रो स्थान भारतीय सेनामा कार्यरत प्रवीन रानाले ४९ मिनेटमा दूरी पार गरेर प्राप्त गरे । चौथो स्थान तानसेन–१२, बौघापोखराथोकका रामबहादुर थापाले ५० मिनेट लगाएर हासिल गरे ।पाँचौं स्थान सशस्त्र प्रहरी बल पाल्पाका दुर्गाबहादुर बगालेले हात पारे । तेस्रोदेखि पाँचौंसम्मका विजेताले क्रमशः ५ हजार, ३ हजार र २ हजार रुपैयाँ प्राप्त गरे । दौडमा विभिन्न क्षेत्रका ६९ जनाले भाग लिएका थिए । 